НЧ “ВЪЗРАЖДАНЕ 1932” ГР. БОЙЧИНОВЦИ

**ОТЧЕТ**

**ЗА ОСЪЩЕСТВЕНИТЕ ДЕЙНОСТИ В ИЗПЪЛНЕНИЕ НА ПРОГРАМАТА ЗА РАБОТА НА НЧ „ВЪЗРАЖДАНЕ 1932” гр. БОЙЧИНОВЦИ ЗА 2021 г.**

 **Съгласно чл.26, ал.4 от ЗНЧ**

 Уважаеми дами и господа,

 Изминалата 2021г., за НЧ „Възраждане1932”, бе още една трудна година белязана с пандемията КОВИД 19. Година, в която почти всичко, което бяхме заложили като план- програма не се осъществи с изключение на няколко епизодични участия на СИФ „Зеляница”.

 Годината , в която внезапно загубихме нашия председател Илко Наков. В това тежко време на ограничения налагани от различни Ковид мерки, трябваше да създаваме организация за провеждане на извънредно общо отчетно-изборно събрание. Избиране на председател, подмяна на член на проверителна комисия, последвалите от това промени в обстоятелствата и пререгистрация в Търговски регистър. В същото време, наша основна задача си остана да търсим и прилагаме в работата си нови иновативни форми отговарящи на наложените ограничения и критерии, да надграждаме своите знания и опит, за да можем да бъдем максимално полезни на гражданите от град Бойчиновци,а именно: читалището да остане основен притегателен център с необходимите условия за занимания на деца и ученици в клубове,школи и творчески дейности; да обединява и приобщава хора в активна възраст за по активен социален и културен живот; да съхранява народните традиции, да популяризира фолклорните ценности на народния край. В крайна сметка успяхме да запазим Школата за изящни и приложни изкуства „Сръчни ръчички”, която макар и с кратки прекъсвания продължи да функционира.

 До колко и по какъв начин сме успяваме да отговорим на предизвикателствата на днешния ден, ще покаже бъдещето, но сме сигурни, че това е пътят, по който трябва да вървим, съобразявайки се с реалностите, с новите условия на живот, пред които ни постави пандемията . Сигурни обаче , че независимо от трудностите и ограниченията нашата работа и дейността ни няма да спре.

**Библиотеката**

Една от основните и традиционни дейности в народните читалища е читалищната библиотека. За това ще започна с нейната работа.

Към 31.12.2021 година библиотечният фонд възлиза на 10 981 тома литература. За отчетната година броят на читателите е 85, посещенията в библиотеката са 1690. Раздадени са 2095 тома литература, от които 1192 заемна за дома и 903 в читалнята. Кандидатствахме и по проекта на Министерството на културата „Българските библиотеки- съвременни центрове за четене и информираност”. Проекта бе одобрен и реализиран. Закупихме книги на стойност 754.20лв. Получихме и дарение от 15 тома . Въпреки, че отчитаме по-слаби резултати в сравнение с предходни години, което се дължи основно на факта, че продължителен период от време библиотеките бяха затворени за посещения, смятаме, че съумяхме да запазим редовните си читатели, имаме и шест нови читателски карти. Реагирахме адекватно на създалата се обстановка, като представяхме новите заглавия на страницата на читалището във фейсбук. Чрез заявки по телефон предоставяхме по домовете нови заглавия, при спазване на всички противоепидемични мерки за безопасност. Всички книги се дезинфектираха старателно и престояваха в десет дневна карантина. Въпреки казаното до тук, смятаме, че има какво още да се подобри в работата ни. Драстичното намаляване броя на населението, поради търсене на места осигуряващи нормални средства за препитание, е сериозен проблем , който не е по силите ни да се справим с него, но въпреки това се надяваме да успеем да задоволим съвременните изисквания на нашия читател. Библиотеката подържа систематичен азбучен каталог, както и краеведска картотека за улеснение на читателите.

 Работата ни по програма „ ГЛОБАЛНИ БИБЛИОТЕКИ- БЪЛГАРИЯ”, също не бе подмината от пандемията. Компютърната зала бе затворена за дълъг период от време. Въпреки това, през 2021 година отчитаме 44 посещения на компютърната зала с цел ползването чрез безплатен интернет на електронна поща, социални мрежи, търсене на информация по различни направления, работа със софтуерни продукти и други. С помощта на ИКТ са осъществени мултимедийни презентации по различни поводи . Презентации във връзка с българските традиции и обичай, за опазване на природата. В тази връзка отчитаме и по-задълбочената и систематизирана работа с преподавателите от училището заради наложеното дистанционно обучение. С тези си дейности в голяма степен се доближаваме до основната си цел- превръщане на читалището в общо достъпен център за библиотечно и информационно осигуряване на населението, като приоритет са подрастващите.

 През отчетната година библиотеката инициира редица мероприятия. Продължава работата с изнесеният стелаж на библиотеката в кв.Огоста, като периодично обновяваме литературата, 964.

Не така стоят нещата с клуба по краезнание.

 Ограничени от пандемията, клубът преустанови своята работа. Живеем с надеждата, че през 2022г. нещата ще се нормализират и ще започнем отново да работим пълноценно.

След всичко това можем да заключим, че библиотеката активно работи за осъществяване на съвременна библиотечно-информационна дейност, с която отговора на повишените изисквания на нашите читатели и приобщаване на по- голям кръг от населението към книгата.Надяваме се през следващата 2022 година, да увеличим фонда на библиотеката с още нови и интересни заглавия, за да запазим читателският интерес.

 **Художествената самодейност**

е най-масовата форма в дейността на читалището. В нашите колективи участват 57 самодейци. Тук развиват дарбите и талантите си деца и възрастни. Най-малкият участник е само на 10 години, а най-възрастният на 77. Тук всички заедно, като едно голямо семейство изживяваме радостта и удовлетворението от постигнатите творчески успехи. Певческите състави- тригласен женски народен хор, както и индивидуалните изпълнители Милена Първанова и Светлин Миланов. С голямо желание и творчески ентусиазъм самодейците участваха макар и епизодично, в репетициите, но поради липсата на културни изяви и срещи с публиката постепенно ентусиазмът намаля. Единствено индивидуалните ни изпълнители Милена Първанова и Светлин Миланов, продължиха да работят и да обогатяват репертоара си.

Със завиден ентусиазъм, може да се похвали и съставът за изворен фолклор „ЗЕЛЯНИЦА”. Танцьори под ръководството на Боян Георгиев, въпреки наложените мерки и ограничения записаха няколко участия, едни от които бяха фестивалите в Несебър и Ловеч.

Трябва да споменем и участието на тригласният женски народен хор в онлайн конкурс за което бяха отличени с грамота.

 Децата от школа „Изящни и приложни изкуства” също дадоха своя дан за разнообразяване и обогатяване на мероприятията в читалището. Изработиха мартенички, с който окичиха свийте родители, баби и дядовци, учители и приятели на 1-ви Март.

 Не на последно място трябва да отбележим и активната работа по съхраняване и опазване на нематериалното културно наследство, като за целта филмирахме два народни обичая, единият от които е особено характерен за нашия край „Домашна пита в чирепня- подница”.

 В годината на пандемия, се опитахме да пренастроим работата си така, че да отговаря на новите условия, в които трябваше да живеем. Една част от планираните мероприятия не успяхме да осъществим, други се реализираха в новосъздадената обстановка. Явно обаче се открои разликата в начина на представянето ни. Негативно се отрази липсата на контакт с публиката, обмяната на опит между колегите, творческите срещи със самодейците, живата връзка на децата от школата и клуба с техните ръководители …

 **За финансовото състояние на читалището**

Като цяло, всяка година отчитаме недостатъчния финансов ресурс необходим за дейността на читалището. През изминалата 2021г., благодарение на добрата финансова политика на ръководството, правилното разпределение на средствата от бюджета, успяхме да осъществим една част от целите и задачите, който си бяхме поставили. От друга страна липсата на участия на художествените колективи във фолклорните събори и фестивали , непровеждани заради пандемията, ни позволи да спестим част от средствата предвидени като разходи за тези изяви. Надяваме се през настоящата 2022г. на подобряване на обстановката и връщането ни към нормални условия за работа, още повече, че ни предстои Юбилей – 90 години от основаването на нашето читалище, който имаме намерение да отбележим подобаващо. Уважаеми дами и господа, въпреки наложените ни ограничителни мерки, можем да отбележим , че през отчетната 2021г. работихме с изключително широк кръг различни по възраст, социален статус, принадлежност и интереси представители на общността. Това ни задължава да продължаваме да го правим така, че тези деца, тези млади и зрели хора да бъдат удовлетворени от това, което им дава читалището, да продължават да искат от нас винаги нещо повече. Няма да спрем до тук. С още повече енергия ще търсим нови и нови форми за заздравяване връзката между читалището и общността. Основен приоритет си остава работата с децата и младите хора. Те са тези, които ще пренесат и запазят в бъдещето нашите традиции и обичаи. Наш дълг е ние, като пазители на материалното и нематериално наследство да предадем нашите знания и опит да запазим българският дух и българските традиции за да я има България.

 Секретар:

гр. Бойчиновци Валери Начев